**16.02.2016**

Dezbateri publice pe tema *Strategiei* *locale de incluziune socială*

organizate în județele Călărași și Dolj

**Știre**

 Pe parcursul lunii februarie, în cadrul proiectului Guvernare Incluzivă implementat de asociaţia „Asistenţă şi Programe pentru Dezvoltare Durabilă - Agenda 21” în parteneriat cu Agenţia Naţională a Funcţionarilor Publici, sunt organizate în județele Călărași și Dolj dezbateri publice pe tema *Strategiei* *locale de incluziune socială.* Persoanele interesate să participe la aceste dezbateri sunt așteptate în data de 17 februarie 2016, la sediul Instituției Prefectului județul Călărași și în data de 18 februarie 2016, la sediul Instituției Prefectului județul Dolj. Evenimentele se desfășoară între orele 10.00 – 12.00.

 În cadrul dezbaterilor publice vor fi prezentate proiectele planurilor de acțiune locală pentru incluziune socială (PALIS), iar participanții vor avea posiblitatea de a analiza măsurile propuse, de a formula noi propuneri, de a identifica oportunități și resurse pentru ca aceste măsuri să poată fi puse în practică. Dezbaterile au rolul de a crea cadrul de solidaritate necesar între autorități/instituții publice, societatea civilă și cetățeni, cu prioritate reprezentanți ai grupurilor vulnerabile.

La dezbateri sunt așteptați să participe reprezentanți ai conducerii instituțiilor implicate în proiect, funcționari publici, cetățeni, reprezentanți ai ONG-urilor locale, ai mass-media, reprezentanți ai asociațiilor cetățenești.

 În elaborarea / îmbunătățirea planurilor de acțiune se are în vedere politica Guvernului României de incluziune socială, care se bazează pe o abordare pro-activă care are drept obiectiv creșterea generală a standardului de viață a populației și stimularea câștigurilor obținute din muncă prin facilitarea ocupării și promovarea politicilor incluzive cu adresabilitate către toate grupurile vulnerabile: minoritatea romilor, persoanele cu handicap, femeile, copiii străzii, tinerii de 18 ani care părăsesc instituțiile de protecție ale statului, persoanele în vârstă.

 Cu această ocazie va fi prezentat și *Studiul privind identificarea nevoilor grupurilor defavorizate, cu risc de marginalizare și excluziune socială*, realizat în cadrul proiectului.

 Proiectul ”Guvernare Incluzivă” este implementat cu sprijinul financiar al Programului RO10 - CORAI, program finanţat prin Granturile SEE 2009-2014 şi administrat de Fondul Român de Dezvoltare Socială.Valoarea totală a proiectului este de 720,180.02 RON, din care co-finanțarea Granturilor SEE este în valoare de 550,937.70 RON, iar co-finanțarea publică este de 97,224.30 RON.

 Informații suplimentare despre proiect pot fi obținute de pe site-urile [www.anfp.gov.ro](http://www.anfp.gov.ro) și [www.agenda21.org.ro](http://www.agenda21.org.ro).

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**